**Mika-Matti Petteri "Mixu"** **Paatelainen** (s. 3. helmikuuta 1967 Helsinki) on suomalainen jalkapallovalmentaja ja entinen jalkapalloilija. Hän on urallaan valmentanut eri seurajoukkueita sekä Suomen, Latvian ja Hongkongin maajoukkueita.

Paatelainen on jalkapalloperheestä, sillä myös hänen isänsä Matti ja pikkuveljensä Mikko ja Markus ovat tunnettuja jalkapalloilijoita. Paatelainen pelasi ulkomailla ammattilaisena 1980-luvulta lähtien – tällöin suomalaisia pelasi vielä vähän ulkomailla – aina 2000-luvun puoliväliin asti. Hänet valittiin Suomessa Vuoden jalkapalloilijaksi vuonna 1988.

Ura
---

### Seurajoukkueura

Paatelainen debytoi FC Hakan joukkueessa vuonna 1985. Hakassa hän pelasi 48 SM-sarjan ottelua tehden niissä 18 maalia. Vuonna 1987 hän siirtyi Skotlantiin Dundee Unitedin joukkueeseen sadan tuhannen punnan siirtosummalla. Dundee Unitedille Paatelainen teki 33 maalia 133 ottelussa. Vuoden 1991 lopussa hän siirtyi toiseen skottiseuraan, Aberdeeniin siirtosumman ollessa 400 000 puntaa. Kolmen siellä vietetyn kauden aikana hän teki 23 maalia 75 ottelussa. Aberdeenista Mixu siirtyi vuonna 1994 kolmeksi kaudeksi Englantiin Boltoniin, joka seuraavalla kaudella nousi Valioliigaan. Paatelaisesta tuli ensimmäinen Valioliigassa pelannut suomalainen. Englannissa hän pelasi myös Wolverhamptonissa kaudella 1997–98.

Wolverhamptonin jälkeen Paatelainen päätti palata takaisin Skotlantiin. Tällä kertaa hänen seuransa oli edinburghilainen Hibernian. Siellä Paatelainen pelasi neljä kautta käyden kuitenkin välissä mantereen puolella ranskalaisessa RC Strasbourgissa kaudella 2000–01. Ranskassa kaikki ei kuitenkaan mennyt odotusten mukaan ja Paatelainen palasi Hibernianiin. Kaudella 2003–04 Mixu siirtyi pelaaja-valmentajaksi St. Johnstone FC:hen Skotlannin 1. divisioonaan, kun Hibernian ei enää halunnut jatkaa hänen sopimustaan. St. Johnstonessa Paatelainen viihtyi kauden verran, minkä jälkeen hän siirtyi St. Mirren FC:hen.

### Maajoukkueura

Maajoukkueessa Paatelainen pelasi 70 ottelua tehden 18 maalia. Näistä ensimmäinen oli 9. syyskuuta 1986 Itä-Saksaa vastaan. Hän lopetti maajoukkueuransa vuonna 2000. Lisäksi Paatelainen pelasi kahdeksan alle 21-vuotiaiden maaottelua sekä 20 poikien maaottelua.

### Valmennusura

Kaudella 2005–06 Paatelainen aloitti Skotlannin 3. divisioonan Cowdenbeath FC:n pelaaja-managerina. Seura nousi Paatelaisen ensimmäisellä kaudellaan ylemmälle sarjaportaalle. Toisena Cowdenbeath-kautena Paatelainen päätti keskittyä kokonaan valmentamiseen. Lokakuussa 2006 Paatelainen siirtyi Cowdenbeathista kesken kauden Turun Palloseuran valmentajaksi 3+2-vuotisella sopimuksella. Paatelaisella oli ollut sopimus, että hän pääsisi siirtymään Cowdenbeathista vapaasti, jos hän saisi tarjouksen korkeammalta tasolta.

Ensimmäisellä TPS-kaudellaan Paatelainen luotsasi joukkueensa Veikkausliigan kolmanneksi. Tammikuussa 2008 Paatelainen erosi TPS:n peräsimestä ja siirtyi Skotlannin valioliigan Hibernianin päävalmentajaksi. Hibernianissa Paatelainen jatkoi hienosti alkanutta valmennusuraansa ja nousi Skotlannissa arvostetuksi valmentajaksi. Maaliskuussa 2009 hänet valittiin Skotlannin kuukauden valmentajaksi.  Kaudella 2008/09 Hibernian sijoittui Skotlannin Valioliigassa lopulta kuudenneksi. Kauden jälkeen Paatelainen jätti tehtävänsä seuran päävalmentajana. 

Kesällä 2010 Paatelainen solmi kahden vuoden sopimuksen Kilmarnock FC:n kanssa. Kilmarnockin alkukausi sujui ennakko-odotuksia paremmin ja joulukuussa joukkue ei kärsinyt yhtään tappiota. Paatelainen nimettiinkin Skotlannin valioliigan kuukauden manageriksi. Kevään 2011 aikana joukkue nousi Paatelaisen johdolla parhaimmillaan liigan neljänneksi.

Paatelainen jätti Kilmarnockin kesken kauden maaliskuussa 2011 ja siirtyi Suomen maajoukkueen päävalmentajaksi. Toukokuussa 2011 Paatelainen valittiin Skotlannin vuoden valmentajaksi. Paatelainen erotettiin Suomen maajoukkueen päävalmentajan tehtävistä 14. kesäkuuta 2015 Suomen hävittyä kotikentällään Unkarille ja jäätyä sen myötä ulos EM-turnauksesta. Suomen päävalmentajana Paatelaisen välit mediaan kiristyivät, varsinkin peliesitysten huonontuessa. Julkisessa keskustelussa irvailtiin Paatelaisen käyttämälle *joulukuusi*-peliryhmittymälle sekä "ja näin" -lausahdukselle.

Lokakuussa 2015 Paatelaisen valmennusura jatkui skotlantilaisen Dundee Unitedin päävalmentajana. Paatelainen ei saanut Skotlannin Valioliigan hännille juuttuneen joukkueen peliä kulkemaan toivotulla tavalla. Dundee Unitedin surkea kausi kulminoitui paikallisottelun tappioon Dundeelle 2. toukokuuta, mikä varmisti Unitedin putoamisen liigasta. Seura oli pelannut liigassa 20 perättäistä kautta. Dundeen fanit irvailivat ottelussa Paatelaiselle muun muassa käyttämällä häntä esittäviä naamareita. Paatelaisen ja Dundee FC:n kannattajien välillä oli jo aiemmin kaudella riitaa, kun valmentaja oli hermostunut heidän käytökseensä ja irvaili takaisin katsomoon. Hän sai tapahtumien vuoksi Skotlannin liitolta vuoden ehdollisen toimitsijakiellon, jonka oli määrä langeta mikäli Paatelainen olisi syyllistynyt uudelleen vastaavaan toimintaan. Dundee Unitedin putoamisen varmistuttua Paatelainen ja seura kuitenkin purkivat sopimuksen 4. toukokuuta 2016.

Paatelainen nimitettiin 12. tammikuuta 2018 Thaimaan pääsarjassa pelaavan Ubon UMT United FC:n päävalmentajaksi. Paatelaisen aika Thaimaassa kesti vain kolme kuukautta ja sopimus lopulta purettiin yhteisymmärryksessä huhtikuussa 2018. Paatelainen nimitettiin HIFK:n valmentajaksi alkukaudesta 2022 ja hän jätti tehtävänsä kaksi peliä ennen kauden päätöstä, kun varmistui että HIFK putoaa Veikkausliigasta Ykköseen.

Paatelainen nimettiin Latvian jalkapallomaajoukkueen päävalmentajaksi toukokuussa 2018. Hänen pestinsä päättyi vuoden 2018 lopussa.

Lähteet
-------

* Jalkapallon pikkujättiläinen
* RSSSF: Finnish players abroad 1946-2005

### Viitteet

1. ↑  Päävalmentaja Paatelainen: Mixu on käyttönimi *Palloliitto*.  31.3.2011.  Arkistoitu 3.8.2016. Viitattu 3.5.2016.
2. ↑  HIFK ja Mixu Paatelainen sopimukseen *HIFK Fotboll*.  17.4.2022. Viitattu 17.4.2022.
3. ↑  KukaNyt: Mixu Paatelainen uskoo olevansa Tamia vahvempi – "kyllä nousee enemmän" *nyt.fi*.  12.6.2014. Viitattu 3.5.2016.
4. ↑  BBC 20.5.2003: Paatelainen is a Saint Luettu: 31.10.2007
5. ↑
6. ↑  MTV3 Internet 6.8.2000: Mika-Matti Paatelainen lopettaa maajoukkueuransa Luettu 31.10.2007
7. ↑  BBC 25.10.2006: Paatelainen makes Finland return Luettu 31.10.2007
8. ↑   (Arkistoitu – Internet Archive)
9. ↑  "Mixu" Paatelainen kuukauden skottimanageri
10. ↑  Paatelainen jätti Hibsin valmentajan pestin
11. ↑  BBC 23.6.2010: Mixu Paatelainen is named as the new Kilmarnock manager Luettu 23.6.2010
12. ↑  BBC Sport: Paatelainen lifts SPL monthly manager's award 17.1.2011
13. ↑  Mixu Paatelainen leaves Kilmarnock to take Finland job  31.3.2011. BBC Sport. Viitattu 31.3.2011. (englanniksi)
14. ↑  Mixu Paatelainen A-maajoukkueen päävalmentajaksi  31.3.2011. Suomen Palloliitto.  Arkistoitu 16.11.2011. Viitattu 31.3.2011.
15. ↑  Paatelainen vuoden valmentaja Skotlannissa  4.5.2011. YLE.fi. Viitattu 4.5.2011.
16. ↑  Mixu Paatelaiselle potkut! *suomifutis.com*.  14.6.2015. Viitattu 14.6.2015.
17. ↑  Rönkä, Jukka: Mixu Paatelainen teurastettiin siksi, että hölmölässä naurettiin porukalla joulukuuselle *elmotv.com*.  23.6.2021. Viitattu 24.6.2021.
18. ↑  Mixu Paatelainen: Dundee United appoint Finn as new manager *BBC Sport*.  14.10.2015. Viitattu 26.10.2015.
19. ↑  Mixu Paatelaisen uran pohjanoteeraus: Paikalliskilpailjan fanit irvailivat pilanaamareilla *YLE Urheilu*.  3.5.2016. Viitattu 3.5.2016.
20. ↑  Mixu Paatelainen poltti päreensä vierasfaneihin *YLE Urheilu*.  20.3.2016. Viitattu 3.5.2016.
21. ↑  Mixu Paatelaiselle vuoden loppuun kestävä ehdollinen toimintakielto *Iltalehti*.  21.4.2016. Viitattu 3.5.2016.
22. ↑  Dundee United: Mixu Paatelainen leaves as manager *BBC Sport*.  4.5.2016. Viitattu 4.5.2016.
23. ↑  Mixu Paatelaisen ura jatkuu Thaimaassa MTV. Viitattu 5.6.2018.
24. ↑  Mixu Paatelaiselle potkut Thaimaassa YLE. Viitattu 5.6.2018.
25. ↑  Mixu Paatelainen jättää HIFK:n heti *www.iltalehti.fi*. Viitattu 5.10.2022.
26. ↑  Jalkapallo | Mixu Paatelainen jätti HIFK:n, myös seuran toimistolla iso muutos *Helsingin Sanomat*.  5.10.2022. Viitattu 9.8.2023.
27. ↑  Mixu Paatelainen on Latvian uusi päävalmentaja Ilta-Sanomat. Viitattu 5.6.2018.
28. ↑  LATVIJAS IZLASES GALVENĀ TRENERA AMATAM VIRZA MIKSU PĀTELAINENU Latvian jalkapalloliitto. Viitattu 5.6.2018. latviaksi
29. ↑  Paatelaisen pesti Latvian päävalmentajana päättyi.  *Turun Sanomat*, 5.12.2018, s. 20.

Aiheesta muualla
----------------

* Ylen Elävä arkisto: Raamikas maalikuningas Mixu Paatelainen

|  |  |  |  |
| --- | --- | --- | --- |
|   | Edeltäjä:**Walter Smith** | **Skotlannin vuoden valmentaja**2011 | Seuraaja:**Neil Lennon** |

|  |  |  |  |
| --- | --- | --- | --- |
|   | Edeltäjä:**John Collins** | **Hibernianin päävalmentaja**1/2008–2009 | Seuraaja:**John Hughes** |

|  |  |  |  |
| --- | --- | --- | --- |
|   | Edeltäjä:**Jimmy Calderwood** | **Kilmarnock FC:n päävalmentaja**2010–2011 | Seuraaja:**Kenny Shiels** |

|  |  |  |  |
| --- | --- | --- | --- |
|   | Edeltäjä:**Stuart Baxter** | **Suomen jalkapallomaajoukkueen päävalmentaja**3/2011–6/2015 | Seuraaja:**Hans Backe** |

|  |  |  |  |
| --- | --- | --- | --- |
|   | Edeltäjä:**Jackie McNamara** | **Dundee Unitedin päävalmentaja**10/2015–5/2016 | Seuraaja:**Ray McKinnon** |

|  |  |  |  |
| --- | --- | --- | --- |
|   | Edeltäjä:**Scott Cooper** | **Ubon UMT United FC:n päävalmentaja**1/2018–4/2018 | Seuraaja:**Sugao Kambe** |

|  |  |  |  |
| --- | --- | --- | --- |
|   | Edeltäjä:**Aleksandrs Starkovs** | **Latvian jalkapallomaajoukkueen päävalmentaja**5–12/2018 | Seuraaja:**Slaviša Stojanovič** |

Turun Palloseuran päävalmentajat
Juuso Lampila (1939–1947) • Imre Markos (1948–1950) • Raino Suominen (1951–1954) • Leo Aaltonen (1955–1959) • Knut Gustafsson (1960–1961) • Olli Virho (1962) • Kalevi Lehtovirta (1962) • Leo Aaltonen (1963) • Tage Friedfeld (1964) • Leo Aaltonen (1964) • Rainer Forss (1965–1970) • Paavo Nenonen (1971)• Lars Nyström (1972) • Manuel Gerpe (1973) • Paavo Nenonen (1973–1974) • Olavi Laaksonen (1975–1977) • Tapio Harittu (1978–1980) • Raimo Toivanen (1980–1983) Hans Martin (1984) • Rainer Forss (1985) • Tommy Lindholm (1986–1988) • Heikki Suhonen (1989–1991) • Tommy Lindholm (1991) • Raimo Toivanen (1992–1993) • Pauno Kymäläinen ja Tomi Jalo (1993) • Juha Malinen (1994–1997) • Siegfried Melzig (1998) • Seppo Miettinen (1998–2000) • Mika Laurikainen (2001–2003) • Kari Ukkonen (2004–2006) • Mixu Paatelainen (2007) • Martti Kuusela (2008) • John Allen (2008) Pasi Rautiainen (2009) • Marko Rajamäki (2010–2014) • Mika Laurikainen (2014–)

SuomiSuomen jalkapallomaajoukkueen päävalmentajat
Öhman (1922) • Fabra (1936–37) • Obitz (1939) • Mårtensson (1945) • Tammisalo (1946) • Lehtonen (1947–55, 1959–61) • Weinreich (1955–58) • Laaksonen (1962–74) • Kosma (1974–75) • Rytkönen (1975–78) • Malm (1979–81) • Kuusela (1982–87) • Vakkila (1988–92) • Lindholm (1992–94) • Ikäläinen (1994–96) • Møller Nielsen (1996–99) • Muurinen (2000–05) • Heliskoski (2005–06) • Hodgson (2006–07) • Baxter (2008–10) • Huttunen (2010) • Kanerva (2011) • Paatelainen (2011–15) • Kanerva (2015) • Backe (2016) • Kanerva (2016–)



|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |